India je v súčasnosti celosvetovo štvrtým najväčším producentom emisií skleníkových plynov, hoci na obyvateľa to predstavuje len desatinu emisií CO2 USA. V priebehu nasledujúcich 20 rokov sa energetické potreby v tejto krajine viac ako zdvojnásobia. India je veľmi zraniteľná, pokiaľ ide o zmenu klímy a extrémne počasie, ako sú vlny horúčav, suchá a povodne. V dôsledku toho sa ešte viac zvýrazňujú rozvojové ťažkosti a má to neúmerný vplyv na chudobné a zraniteľné skupiny. Hospodársky a demografický rast má veľký vplyv na životné prostredie. Medzi konkrétne problémové oblasti patrí vyčerpanie zdrojov, predovšetkým nedostatok vody, znečistenie ovzdušia a vody a nakladanie s odpadom.

India sa stane najľudnatejšou krajinou na svete a v nasledujúcom desaťročí predstihne Čínu. Už v súčasnosti je to najľudnatejšia demokratická krajina na svete. Spolu 50 % Indov je mladších ako 25 rokov. V dôsledku tejto demografickej dividendy by sa rast HDP Indie na obyvateľa mohol v priebehu nasledujúcich dvoch desaťročí zvýšiť približne o dva percentuálne body. Dokopy 67 % obyvateľstva žije vo vidieckych oblastiach, ale predpokladá sa, že miera urbanizácie sa v nasledujúcom desaťročí zdvojnásobí.

Európska únia v posledných rokoch podporila svoju úlohu dôležitého hospodárskeho a politického aktéra v Ázii a rozvíjala bohaté dvojstranné vzťahy so strategickými partnermi, krajinami strednej, východnej, južnej a juhovýchodnej Ázie a so Združením národov juhovýchodnej Ázie (ASEAN). Európska únia aktívne rozvíja vlastnú stratégiu na prepájanie Európy a Ázie a zintenzívňuje svoje pôsobenie v tomto regióne, pokiaľ ide o bezpečnostnú politiku, pričom v rámci stretnutia Ázia – Európa (ASEM) zachováva dôsledný regionálny prístup.

Európska únia by mala ďalej spolupracovať s Indiou v oblasti zosúladenia s medzinárodnými normami. Týka sa to napríklad týchto oblastí: automobilový priemysel a bezpečnosť cestnej premávky, vznikajúce technológie vrátane 5G, internet vecí, inteligentné dopravné systémy, bezpečnosť budúcich sietí a telekomunikácií, štatistické štandardy, ako aj tradičnejších odvetví.

Spolu s digitalizáciou aj automatizácia generuje nové podnikateľské príležitosti pre subjekty z EÚ a Indie. Spolupráca by sa mala ďalej rozvíjať, pričom treba zohľadniť hľadisko prínosu pre trhy práce so zameraním na zvýšenie produktivity práce.

V dôsledku digitalizácie dochádza k radikálnej transformácii hospodárstva a spoločnosti. Je to príležitosť vybudovať inkluzívne hospodárske a sociálne modely založené na ľudských právach a rodovej rovnosti. Európska únia aj India podporujú digitálne hospodárstvo a uplatňujú digitálne riešenia na zabezpečenie správy vecí verejných a sociálneho rozvoja. Výmeny informácií (vrátane výmen týkajúcich sa regulačného rámca na vykonávanie týchto riešení) treba rozšíriť, pričom toto rozšírenie by sa malo zameriavať na uľahčenie tokov údajov pri súčasnom zabezpečení vysokej úrovne ochrany osobných údajov.

Európska únia by mala intenzívnejšie spolupracovať s Indiou v oblasti rozvoja vidieckych komunít s cieľom podporiť udržateľné, cenovo dostupné a klimaticky inteligentné poľnohospodárske postupy, formalizovať hospodárstvo, rozšíriť daňovú základňu Indie a zlepšiť životy ľudí. Prostredníctvom projektov zameraných na rozvoj platforiem elektronického obchodu a prostredníctvom zvyšovania IT gramotnosti a dôveryhodnosti medzi podnikateľmi by EÚ mala podporovať trhové začlenenie vzdialených vidieckych regiónov. Podporil by sa tým rast miestneho hospodárstva a zabránilo by sa pokračujúcemu nadmernému osídľovaniu indických megamiest.

Partnerstvo EÚ a Indie v oblasti čistej energie a klímy podporuje politické a regulačné prístupy, obchodné riešenia a ekologickú technológiu s cieľom umožniť energetickú transformáciu a riešiť zmenu klímy prostredníctvom zvýšenia odolnosti a zníženia emisií skleníkových plynov. V rámci spoločného dlhodobého prístupu k opatreniam v oblasti klímy by sa mala prepojiť podpora inovácií so stimulmi podporujúcimi uvádzanie na trh a ďalšími podpornými opatreniami; zároveň by sa mali identifikovať a využívať synergie medzi opatreniami v oblasti klímy a súvisiacimi otázkami, ako je znečistenie ovzdušia a prepojenie medzi vodou a energiou, a treba sa usilovať o začlenenie adaptácie na zmenu klímy do riadenia rizika katastrof a plánovania rozvoja.

India ako hlavnú prekážku identifikovala nedostatočne rozvinutú infraštruktúru. Značné investície si vyžadujú odvetvia dopravy a energetiky, ako aj digitálne siete. Sektor výstavby EÚ už prispieva k vnútornej prepojenosti Indie, k inteligentnej mestskej infraštruktúre a energetickej účinnosti. Európska únia by mala viac zapojiť Indiu do námornej dopravy a infraštruktúry, letectva, železničnej bezpečnosti a bezpečnosti cestnej premávky, digitálnej prepojenosti a prispieť k vytvoreniu lepších podmienok, pokiaľ ide o normy, zručnosti a kompetencie. Európska únia by mala naďalej podporovať tvorbu udržateľnej infraštruktúry odolnej proti zmene klímy, ako to už vykonáva prostredníctvom mechanizmu kombinovaného financovania a Európskej investičnej banky; EÚ by takisto mala podporovať lepšiu mestskú a vidiecku mobilitu prostredníctvom plynulého prepojenia železnice a podzemnej železnice.

India nedávno zaviedla dôležité makroekonomické reformy, najmä pokiaľ ide o daň z tovaru a služieb a presun k režimu inflačného cielenia. Vzhľadom na podobnosti systémov viacúrovňového riadenia v EÚ a v Indii by pre obe strany mohol byť prínosný intenzívnejší politický dialóg a výmena odborných znalostí o tvorbe hospodárskych politík vo viacerých oblastiach, ako sú fiškálne pravidlá a rámce, daňový systém, politika hospodárskej súťaže, rámce menovej politiky a štrukturálne reformy vrátane bankového sektora. Prostredníctvom dvojstranných výmen by sa mala uľahčiť výmena vedomostí o reformných procesoch, posilniť porozumenie makroekonomickému vývoju a vytvoriť účinnejšia spolupráca v rámci skupiny G20.

India sa usiluje etablovať ako výrobné centrum, predovšetkým prostredníctvom prílevu priamych zahraničných investícií. Tento proces však spomaľuje nepružné fungovanie trhu práce a zlé umiestnenie Indie v rebríčku Svetovej banky v rámci správy Ease of Doing Business (Jednoduchosť podnikania). Podniky z EÚ zatiaľ v Indii prispeli k vytvoreniu viac ako 6 miliónov pracovných miest. Tento počet by sa mal zvýšiť po zlepšení podnikateľského prostredia.

India musí riešiť zložité problémy obrovského rozsahu. V dôsledku demografickej dividendy by sa z Indie mohol stať motor globálneho rastu za predpokladu, že táto krajina dokáže podporiť vzdelávanie, výskum a inovácie, podnikanie a zručnosti a zvýšiť zamestnateľnosť. K hospodárskemu rastu by takisto prispelo zvýšenie účasti žien a mladých ľudí na hospodárstve, ktoré by zároveň pomohlo posilniť rodovú rovnosť.

Európska únia je prirodzený partner podporujúci ciele Indie: dosahovať udržateľný rast; získať prístup k ekologickej technológii a digitálnym riešeniam; docieliť efektívne využívanie zdrojov; vykonať regulačné modely a legislatívne rámce a harmonizovať normy. Spolupráca EÚ a Indie prispeje k zníženiu tlaku na zdroje, k obmedzeniu znečistenia, zníženiu emisií skleníkových plynov a posilneniu odolnosti voči zmene klímy. Silné partnerstvo EÚ a Indie zamerané na modernizáciu by malo takisto podporovať ciele EÚ v oblasti tvorby pracovných miest, rastu a investícií a pomáhať pri podpore udržateľnej prepojenosti Európy a Ázie v súlade so stratégiou EÚ v oblasti prepojenosti.

Rozšírené partnerstvo EÚ a Indie zamerané na udržateľnú modernizáciu by malo prispieť k prehĺbeniu existujúceho partnerstva a posilneniu investícií a obchodu pri súčasnom rýchlejšom posune Indie na vyššie priečky hodnotového reťazca; k výskumu a technickému rozvoju; k efektívnemu využívaniu zdrojov a ekologickému rastu, k rozšíreniu daňovej základne a k podpore podnikania. Vnútorné politiky a priority Indie budú mať veľký vplyv na: medzinárodné opatrenia v oblasti zmeny klímy; globálnu energetickú bezpečnosť; efektívnosť využívania zdrojov; vykonávanie Agendy 2030; environmentálne výzvy; znižovanie rizika katastrof; správu oceánov vrátane udržateľného rybárstva a modrého hospodárstva a na ochranu globálnych spoločných statkov. EÚ by mala plánovať dynamickú dvojstrannú spoluprácu v oblasti modernizácie na globálnej úrovni, a tak by mala v týchto otázkach aktívnejšie spolupracovať s Indiou s cieľom zaistiť účinný globálny prístup.

Európska únia je v tejto súvislosti naďalej pevne odhodlaná pracovať na uzavretí komplexných a vyvážených dohôd s Indiou, ktoré budú dostatočne ambiciózne reagovať na kľúčové záujmy oboch strán v oblasti obchodu a investícií a ktoré prispejú k udržateľnému rastu a rozvoju v EÚ aj Indii. Európska únia bude predovšetkým naďalej spolupracovať s Indiou s cieľom zabezpečiť, že táto dohoda bude hospodársky významná, zabezpečí reálne otvorenie nových trhov pre obe strany vo všetkých sektoroch a jej súčasťou bude pevný prvok založený na pravidlách. Súčasťou dohody musí byť aj kapitola, ktorá sa bude komplexne zaoberať obchodom a trvalo udržateľným rozvojom, predovšetkým s cieľom riešiť sociálne a environmentálne vplyvy. Zaistenie vysokej úrovne investičnej ochrany s cieľom udržať si postavenie atraktívnej destinácie, do ktorej smerujú nové investície, takisto predstavuje kľúčový rozmer partnerstva EÚ a Indie. Platí to najmä vzhľadom na to, že India jednostranne ukončila všetky bilaterálne investičné zmluvy vrátane zmlúv s členskými štátmi EÚ, a vzhľadom na prebiehajúci mnohostranný reformný proces režimu urovnávania sporov medzi investorom a štátom.

Obchod a investície zohrávajú dôležitú úlohu pri podnecovaní rastu, ktorý je nevyhnutný na vytváranie pracovných miest, infraštruktúry a bývania v reakcii na očakávania vznikajúcej indickej strednej vrstvy a potreby ľudí, ktorí ešte stále žijú v chudobe. Hlbšie začlenenie Indie do globálneho hospodárstva a domáci trh, ktorý je otvorenejší voči globálnemu obchodu, by mohli pomôcť udržať a urýchliť jej hospodársky rast.

·Podieľať sa na procese hospodárskej reformy v Indii a zapájať sa do výmen informácií o makroekonomických trendoch prostredníctvom nadviazania užších bilaterálnych vzťahov, a to aj pomocou pravidelného makroekonomického dialógu.

V oblasti verejného zdravia by EÚ mala pozitívne vplývať na Indiu pri reforme legislatívneho rámca a pri budovaní regulačnej kapacity s cieľom priblížiť sa k medzinárodným postupom a normám. Prostredníctvom posilnenej spolupráce by sa mali zabezpečiť kvalitné normy týkajúce sa liekov, zdravotníckych pomôcok a kozmetiky, ako aj bezpečnosti potravín, a zároveň sa posilní boj proti antimikrobiálnej rezistencii, čo bude prínosné pre spotrebiteľov.

Európska únia uznáva súkromie ako základné právo a aj India sa orientuje týmto smerom. Ak by India prijala komplexný zákon o ochrane osobných údajov, prospelo by to nielen jej obyvateľom, ale zároveň by to vo veľkej miere uľahčilo dvojstranné toky údajov, pričom tento zákon by mohol predstavovať východisko, na základe ktorého by Európska komisia mohla usúdiť, že úroveň ochrany údajov v Indii je primeraná. Bolo by to prínosné pre investície, obchod a spoluprácu v oblasti bezpečnosti.

Európska únia a India sa zaviazali presadzovať účinnú mnohostrannosť so silnou OSN, ktorá predstavuje ústredný prvok. Európska únia bude naďalej spolupracovať s Indiou na reforme systému OSN, predovšetkým na podporu vykonávania troch oblastí, ktoré sa týkajú mieru a bezpečnosti, rozvoja a reformy riadenia. Európska únia a India by mali spolupracovať s cieľom oživiť Valné zhromaždenie OSN a lepšie zosúladiť prácu jeho výborov s Agendou 2030.

Európska únia aj India sa usilujú o inkluzívnu a účinnú globálnu správu založenú na pravidlách vychádzajúcu z mnohostrannosti, pričom ústrednú úlohu plní OSN. Európska únia podporuje väčšie zapojenie Indie v rámci globálnej správy a má veľký záujem na vybudovaní pevného partnerstva s cieľom dosiahnuť globálnu stabilitu a prosperitu. Pokiaľ ide o koordináciu s Indiou na multilaterálnych a regionálnych fórach, je ešte veľmi veľký priestor na zlepšenie. Lepšie pochopenie vzájomných stanovísk je nevyhnutné na stanovenie zmysluplných spoločných záujmov, ktoré budú prínosné z hľadiska spoločného prístupu. Európska únia by sa mala usilovať naďalej spolupracovať s Indiou v konkrétnych otázkach so zameraním na dosiahnuté výsledky.

·Zapájať sa do väčšieho počtu spoločných činností zameraných na ochranu a podporu kultúrneho dedičstva v EÚ aj v Indii, podporovať cestovný ruch smerujúci do EÚ a podporovať výmeny mládeže.

Lepšie riadená migrácia a mobilita medzi EÚ a Indiou je v záujme oboch strán, pričom treba zvoliť vyvážený prístup. Európska únia by mala podporovať spoluprácu v oblasti legálnej migrácie s cieľom dosiahnuť vlastné ciele týkajúce sa zručností, najmä pokiaľ ide o vysokokvalifikovaných pracovníkov, ako sú vedci, informatici, inžinieri a manažéri. Členské štáty EÚ by mali lepšie využívať nástroje EÚ v oblasti legálnej migrácie, ako je smernica o modrej karte, smernica o študentoch a výskumných pracovníkoch, smernica o zamestnancoch presunutých v rámci podniku a smernica o sezónnych pracovníkoch, s cieľom zužitkovať indické zdroje talentu a využiť indického podnikateľského ducha. Rovnako je potrebné zlepšiť a zosúladiť spoluprácu s Indiou v oblasti nelegálnej migrácie, a to predovšetkým s cieľom riešiť otázky, ktorým treba čeliť v rámci procesu readmisie. Európska únia a India by mali rozšíriť spoluprácu, pokiaľ ide o návrat a readmisiu a o obmedzenie podvodov v oblasti dokladov, ktoré uľahčujú neoprávnený vstup do EÚ a neoprávnený pobyt v EÚ.

V rámci cieľa EÚ, ktorý sa týka získania prístupu k najlepším talentom, vedomostiam a zdrojom na svete, EÚ má záujem podporiť väčšiu účasť indických študentov, výskumníkov a zamestnancov vysokých škôl v programoch EÚ, predovšetkým prostredníctvom programu Erasmus+, ako aj prostredníctvom opatrenia zameraného na výmenu pracovníkov v oblasti výskumu a inovácií a prostredníctvom globálnych štipendijných programov patriacich do akcií Marie Curie-Skłodowskej v rámci programu Horizont 2020. Rovnako by sa mal podporovať recipročný prístup zástupcov EÚ v indických štipendijných programoch. Na účely účinného posilnenia mobility bude EÚ podporovať vytvorenie nástrojov v oblasti kvality a transparentnosti s cieľom zaistiť porovnateľnosť noriem a kvality vysokoškolského vzdelania.

Spoločným záujmom EÚ a Indie je recipročná mobilita nadaných osôb. Treba podporovať mobilitu výskumníkov a inovátorov v oboch smeroch. V rámci spolupráce EÚ a Indie by sa mali podporovať aj inovácie, a to prostredníctvom podpory vytvárania sietí medzi inovátormi v EÚ a Indii, prostredníctvom podpory startupov, inkubátorov a akcelerátorov, vytváraním spoločných off-line a virtuálnych platforiem a zapájaním sa do tútorstva, odbornej prípravy a výmen zamestnancov. Vysokokvalifikovaných indických zamestnancov možno začleniť do odvetví inovačných systémov pod vedením EÚ, čo pomôže zachovať vedúce postavenie na základe technológie.

Európska únia a India majú dynamické demokracie a otvorené a rôznorodé spoločnosti, a tak zaujímajú popredné miesta, pokiaľ ide o ľudský rozvoj a inovácie. Dvojitým cieľom Indie je riešiť základné potreby svojich obyvateľov, a to aj prostredníctvom hospodárnych inovácií, a vyniknúť na trhoch s modernými technológiami. V oboch oblastiach sa ponúkajú vzájomne výhodné príležitosti pre spoluprácu EÚ a Indie. Častejšie výmeny študentov, výskumníkov a odborných pracovníkov by boli prínosné pre obe strany.

Európska únia a India prijali dlhodobý záväzok spolupracovať v oblasti ľudských práv a mali by pokračovať v pravidelnej výmene najlepších postupov, pokiaľ ide o ochranu ľudských práv doma i v celom svete, pričom sa treba zamerať na rodovú rovnosť a posilnenie postavenia žien, politické, hospodárske a sociálne začlenenie mladých ľudí a osôb, ktoré patria k menšinám, práva dieťaťa, odstránenie všetkých foriem diskriminácie, boj proti obchodovaniu s ľuďmi a slobodu náboženského vyznania a viery. Prioritou by mala byť ochrana práv zraniteľných skupín s cieľom účinne reagovať na vplyvy klímy, pretože na tieto skupiny má často neúmerný dosah. Európska únia a India by mali posilniť praktickú spoluprácu a preskúmať príležitosti na užšiu spoluprácu v otázkach demokracie, dobrej správy vecí verejných a právneho štátu. Európska únia a India by mali ešte viac posilniť spoločné úsilie v rámci OSN.

Partnerstvo EÚ a Indie v oblasti humanitárnej pomoci by bolo veľmi prínosné, pokiaľ ide o zabezpečenie spoločnej vízie a opatrení v rámci medzinárodného spoločenstva vrátane orgánov OSN, Svetovej banky a WTO. Medzinárodne uznávané humanitárne zásady neutrality, nestrannosti a nezávislosti sú nevyhnutné na dosiahnutie úspechu v našom spoločnom úsilí.

Navrhované opatrenia: ·Naďalej pravidelne spolupracovať na bilaterálnej úrovni a na úrovni OSN a presadzovať spoločné iniciatívy s cieľom podporovať spoločné globálne programy v oblasti ľudských práv a demokracie, rodovej rovnosti, posilnenia postavenia žien a začlenenia mladých ľudí. ·Rozšíriť praktickú spoluprácu a kontakt so zainteresovanými stranami vrátane občianskej spoločnosti s cieľom podporovať spoločné hodnoty a zásady predovšetkým v oblasti právneho štátu, trvalo udržateľného sociálno-hospodárskeho rozvoja a ľudských práv. ·Pracovať s Indiou v tretích krajinách s cieľom pomôcť konsolidovať demokratické procesy a podporiť prechodné režimy prostredníctvom budovania kapacít pre volebné a parlamentné inštitúcie. ·Koordinovať humanitárne operácie a operácie na zmierňovanie následkov katastrof a pracovať s Indiou na posilnení mnohostranného humanitárneho systému a jeho koordinačných mechanizmov. ·Spolupracovať s Indiou na zaistení potravinovej bezpečnosti na celom svete, pričom sa zabráni obmedzeniam a narušeniam na svetových poľnohospodárskych trhoch.

2.3. Posilnenie spolupráce v oblasti zahraničnej politiky – od spoločných hodnôt k spoločným opatreniam

India posilňuje svoje postavenie globálnej veľmoci a uplatňuje čoraz aktívnejšiu zahraničnú politiku. India bude mať veľký vplyv na rozvoj Ázie i celého sveta. Zlepšenie vzťahov Indie a Pakistanu by pomohlo uvoľniť potenciál oboch krajín i celého regiónu. Európska únia a India majú spoločnú zodpovednosť zabezpečiť medzinárodný mier, bezpečnosť a otvorený a inkluzívny medzinárodný poriadok. Európska únia má záujem na tom, aby India zohrávala väčšiu úlohu v multipolárnom svete, ktorý si vyžaduje multipolárnu Áziu.

Európskej únii a Indii veľmi záleží na stabilite a bezpečnosti ich širšieho susedstva, ktoré sa prekrýva v Strednej Ázii, na Blízkom východe/v západnej Ázii, v Afrike a v oblasti Indického oceánu. Na základe spoločných hodnôt a zásad dochádza k všeobecnému zbližovaniu záujmov v týchto regiónoch, pokiaľ ide o ich rozvoj, prosperitu a bezpečnosť. Európska únia by mala posilniť praktickú spoluprácu s Indiou v týchto oblastiach a usilovať sa dosiahnuť spoločné posúdenia, analýzy a opatrenia.

Európska únia by mala vychádzať zo spoločných stanovísk s Indiou k medzinárodným otázkam, a to aj v týchto oblastiach: podporovať Afganistan, aby sa stal samostatným a prosperujúcim štátom; spolupracovať so Strednou Áziou, aby sa tento región rozvíjal ako pokojný, prosperujúci, odolný a viac vzájomne prepojený hospodársky a politický priestor; vykonávať spoločný komplexný akčný plán v Iráne; uplatňovať riešenie založené na existencii dvoch štátov v rámci mierového procesu na Blízkom východe a poukazovať na to, že je dôležité prispievať k mieru a prosperite v Afrike a podporovať africké riešenia na africké krízy.

Z hľadiska európskych záujmov je čoraz dôležitejšia stabilita a bezpečnosť Ázie. Európska únia a India by mali zintenzívniť spoluprácu s cieľom podporiť odolnosť štátov a riešiť základné príčiny sporov prostredníctvom spoločných prístupov a preventívnej diplomacie. Prioritou by mala byť spolupráca s tretími krajinami.

Európska únia a India spoločne zastávajú názor, že prístup k prepojenosti by mal byť udržateľný, komplexný a založený na pravidlách. To znamená, že prepojenosť by mala byť environmentálne, hospodársky, sociálne a fiškálne udržateľná a mala by zabezpečiť rovnaké podmienky pre podniky pri dodržiavaní medzinárodných noriem a posilňovaní jej správy. Európska únia by mala ešte viac rozšíriť spoluprácu s Indiou zameranú na rozvoj prepojenosti v prospech južnej Ázie a ďalších regiónov vrátane lepšieho prepojenia Afganistanu so svetovým hospodárstvom.

Európska únia by mala v spolupráci s Indiou a ďalšími ázijskými partnermi vyhľadávať príležitosti na podporu kooperačných a inkluzívnych regionálnych poriadkov a integrácie prostredníctvom prístupu založeného na pravidlách. Toto úsilie by malo zahŕňať Zoskupenie južnej Ázie pre regionálnu spoluprácu, Iniciatívu pre multisektorovú, technickú a hospodársku spoluprácu v Bengálskom zálive, združenie ASEAN a Združenie pobrežných krajín Indického oceánu. Treba rozšíriť spoluprácu s Indiou v oblasti podpory spoločných zásad, a to aj v rámci procesu ASEM, napríklad pokiaľ ide o prepojenosť.

Navrhované opatrenia: ·Povýšiť ročný dialóg medzi vysokým predstaviteľom/podpredsedom EÚ a indickým ministrom zahraničných vecí na pravidelný strategický dialóg. ·Usilovať sa o pravidelnú výmenu informácií a koordináciu v najzávažnejších otázkach zahraničnej politiky prostredníctvom nadviazaných dialógov, popri medzinárodných podujatiach alebo prostredníctvom kancelárií delegácie EÚ v Naí Dillí a prostredníctvom indického veľvyslanectva v Bruseli. ·Nadviazať pravidelné dvojstranné/trojstranné dialógy o Afrike/s Afrikou s cieľom diskutovať okrem iného o bezpečnosti, hospodárskych otázkach, ako aj o prepojenosti. ·Zintenzívniť dialóg o Afganistane a Strednej Ázii v primeranom prostredí. ·Spojiť sily pri budovaní inštitúcií a v procesoch zmierenia po konfliktoch v tretích krajinách. ·Vybudovať s Indiou partnerstvo v oblasti prepojenosti na strategickej a operačnej úrovni, na regionálnej a bilaterálnej úrovni, v rámci ktorého sa budú podporovať činnosti ASEM v oblasti prepojenosti. ·Zabezpečiť výmenu skúseností s Indiou, pokiaľ ide o rozšírenie regionálnej spolupráce a spoločne presadzovať úsilie o posilnenie existujúcich regionálnych štruktúr, a to aj prostredníctvom spolupráce v rámci Regionálneho fóra ASEAN-u.

2.4. Rozvoj spolupráce v oblasti bezpečnosti a obrany

Európska únia je normatívnou mocnosťou a čoraz viac aj poskytovateľom bezpečnosti, ako vidno na západnom Balkáne, ako aj pri rôznych afrických krízach, v západnom Indickom oceáne, Guinejskom zálive a Stredozemnom mori. Zároveň významne podporuje poriadok založený na pravidlách a kooperačné iniciatívy v oblasti bezpečnosti. Európska únia v rámci bezpečnostnej a obrannej politiky vytvára mechanizmy na spoločný rozvoj obranných kapacít v rámci EÚ, stálu štruktúrovanú spoluprácu, prostredníctvom ktorej EÚ postupne ešte viac rozšíri svoju operačnú kapacitu a vytvorí príležitosti na užšiu spoluprácu s krajinami mimo EÚ, akou je aj India. Budúca spolupráca by mohla zahŕňať výmenu skúseností v oblasti odbornej prípravy, rozvoja spôsobilostí, účasti na misiách a operáciách a výskumu nových obranných systémov. Európska únia sa zároveň rozhodla posilniť bezpečnostnú spoluprácu v Ázii a s Áziou prostredníctvom prístupov šitých na mieru. S cieľom vytvárať konkrétne iniciatívy a podporovať lepšie chápanie politík EÚ je nevyhnutné ďalej rozvíjať medzivojenské vzťahy s Indiou, a to aj medzi vedúcimi predstaviteľmi indickej armády a vojenských štruktúr EÚ, ako aj v podobe spoločných cvičení.

Európska únia a India majú spoločné bezpečnostné záujmy v čoraz väčšom počte oblastí. Krízové riadenie, udržiavanie a budovanie mieru ponúkajú obrovský potenciál na spoluprácu na bilaterálnej úrovni a v rámci OSN.

Terorizmus predstavuje pre EÚ a Indiu veľkú hrozbu. Boj proti radikalizácii (vrátane radikalizácie na internete) a proti financovaniu terorizmu, ako aj predchádzanie násilnému extrémizmu sú pre oboch partnerov prioritou. Pravidelné bilaterálne konzultácie o boji proti terorizmu by sa mali pretransformovať na platformu spoločného posudzovania hrozieb, výziev a politických reakcií, pričom je potrebné rozšíriť technickú spoluprácu. Európska únia a India by mali spolupracovať s cieľom presadiť spoločné ciele v medzinárodných a regionálnych organizáciách vrátane OSN, G20, Finančnej akčnej skupiny (ďalej len „FATF“), a Globálneho fóra pre boj proti terorizmu, predovšetkým v oblasti financovania terorizmu a vypracovania zoznamov teroristov. Posilnené vzťahy medzi Europolom a jeho indickými partnermi by prispeli k spolupráci v oblasti boja proti terorizmu, ako aj k riešeniu iných bezpečnostných otázok.

India je dôležitým poskytovateľom služieb pre EÚ a kybernetická bezpečnosť predstavuje spoločnú prioritu. EÚ by mala intenzívnejšie spolupracovať s Indiou s cieľom stabilizovať kybernetický priestor a vytvoriť globálne normy založené na spoločnom záväzku vybudovať slobodný, bezpečný, stabilný, pokojný a dostupný kybernetický priestor. EÚ by sa mala snažiť spoločne s Indiou vytvoriť regionálne opatrenia na budovanie dôvery v rámci Regionálneho fóra ASEAN-u.

Zabezpečenie námorných komunikačných liniek je pre EÚ i Indiu mimoriadne dôležité, pretože pri prevažnej väčšine ich obchodu sa využíva námorná doprava. Európska únia aj India dôrazne podporujú dodržiavanie medzinárodného práva, predovšetkým Dohovoru Organizácie Spojených národov o morskom práve. Treba posilniť spoluprácu v oblasti námornej bezpečnosti s cieľom diskutovať o netradičných bezpečnostných výzvach, akými sú: pirátstvo a ozbrojená lúpež; cezhraničná organizovaná trestná činnosť; nedovolené obchodovanie s drogami; námorná spolupráca, a to aj na operatívnej úrovni, ako aj pri presadzovaní práva a pri predchádzaní konfliktom; podpora opatrení na budovanie dôvery a výmena skúseností v oblasti informovanosti o námornej situácii, námorný dozor a výmena informácií, pokiaľ možno v spolupráci s ďalšími partnermi a medzinárodnými organizáciami (napr. OSN). Treba rozvíjať spoluprácu zameranú na Indický oceán, predovšetkým pokiaľ ide o bezpečnosť a správu, nadviazanie na činnosti zamerané na boj proti pirátstvu a podporu dodržiavania medzinárodného morského práva.

Európska únia by mala pokračovať v pozitívnej spolupráci s Indiou v oblasti nešírenia a odzbrojenia, kontroly vývozu a jadrovej bezpečnosti a ochrany. Európska únia bude naďalej podnecovať Indiu, aby sa konštruktívne zúčastňovala na medzinárodných iniciatívach a režimoch kontroly vývozu a aby pristúpila k Zmluve o obchodovaní so zbraňami, Zmluve o všeobecnom zákaze jadrových skúšok, Zmluve o nešírení jadrových zbraní, ako aj k Dohovoru o zákaze použitia, skladovania, výroby a transferu protipechotných mín a o ich zničení.